29 ноября Адыгейский республиканский институт гуманитарных исследований им. Т.М Керашева отметил свой знаменательный юбилей – 90 – летие своего образованияИнститутым иIофышIэхэм ягушIуагъо адагощыгъ\nИнститутым иIофышIэхэм ягушIуагъо адагощыгъ\n2 декабря 2019 года 11:00\nГуманитар ушэтынхэмкIэ Адыгэ республикэ институтыр зызэхащагъэр илъэс 90-рэ зэрэхъугъэм фэгъэхьыгъэ мэфэкI зэхахьэу АР-м и Къэралыгъо филармоние щыкIуагъэм хэлэжьагъ Адыгэ Республикэм и ЛIышъхьэу КъумпIыл Мурат.Iофтхьабзэм къеблэгъагъэх Адыгеим и Къэралыгъо Совет — Хасэм и Тхьаматэу Владимир Нарожнэр, АР-м и Къэралыгъо упчIэжьэгъоу ТхьакIущынэ Аслъан, министрэхэу КIэрэщэ Анзаур ыкIи Аулъэ Юр, институтым ипащэу ЛIыIужъу Адам, шъолъыр зэфэшъхьафхэм къарыкIыгъэ хьакIэхэр, лъэпкъ ыкIи общественнэ организациехэм ялIыкIохэр, нэмыкIхэри.\nМэфэкI Iофтхьабзэм къыдыхэлъытагъэу къызэIуахыгъэ лъэпкъ шъуашэм ыкIи Iэмэпсымэхэм якъэгъэлъэгъон республикэм ипащэ екIолIагъ, ылъэгъугъэм осэшIу фишIыгъ Республикэм ипащэ зэхахьэм пэублэ псалъэ къыщишIызэ, институтым иIофышIэхэм ягушIуагъо адэзыгощынэу Москва, Дагъыстан, Къэбэртэе-Бэлъкъарым, Абхъазым, нэмыкI шъолъырхэм къарыкIыгъэ шIэныгъэлэжьхэм шIуфэс гущыIэхэмкIэ зафигъэзагъ, институтым ипащэу ЛIыIужъу Адам, ащ иIофшIэгъухэм афэгушIуагъ. Адыгеим имызакъоу, Темыр КавказымкIи непэрэ хъугъэ-шIагъэм мэхьанэшхо зэриIэр хигъэунэфыкIыгъ. Шъолъырым хэхъоныгъэ ышIынымкIэ мыщ фэдэ научнэ-ушэтыпIэ учреждением игъэпсын мэхьанэшхо зэриIагъэр Адыгеим и ЛIышъхьэ къыхигъэщыгъ.\n— Лъэпкъ интеллигенциер гъэпсыгъэнымкIэ, адыгабзэр, тарихъыр ыкIи культурэр зэгъэшIэгъэнхэмкIэ ыкIи къэухъумэгъэнхэмкIэ институтым изэхэщэн мэхьанэшхо иIагъ. Ушэтын IофшIэнышхом ишIуа­гъэкIэ лингвистическэ, фольклор ыкIи тарихъ материал бай шъуугъоин шъулъэкIыгъ. Учреждением ишIэныгъэлэ­жьыбэхэм яIофшIагъэхэр Темыр Кавказым дэгъоу щызэлъашIэх, ахэр агъэфедэх. Институтыр зыпкъ иуцоным ыкIи хэхъоныгъэхэр ышIынхэм дэлэжьагъэх илъэс зэкIэлъыкIохэм мыщ ипащэу щытыгъэхэр. Ахэм Адыгеир арэгушхо, ищысэтехыпIэх. Мы IофшIэныр учреждением зэрифэшъуашэу лъегъэкIуатэ. Непэрэ щыIакIэм диштэу институтым ипшъэрылъхэр егъэцакIэх, проект зэфэшъхьафхэр щыIэныгъэм щыпхырещых. Адыгабзэм изэгъэшIэн ыкIи икъэухъумэн фытегъэпсыхьэгъэ Проектнэ офисэу зэхэтщагъэм диштэу Iоф зэдэтэшIэ, тапэкIи тизэпхыныгъэ дгъэпытэным, IэпыIэгъу тыкъышъуфэхъуным тынаIэ тедгъэтыщт, — къыIуагъ КъумпIыл Мурат къэзэрэугъоигъэхэм закъыфигъазэзэ.\nИнститутым инаучнэ къулыкъушIэхэу «Адыгеим наукэмкIэ изаслуженнэ IофышIэшху» зыфиIорэ щытхъуцIэр зыфагъэшъошэгъэхэ ЛэупэкIэ Нурбый, Хъоткъо Самир, Цуекъо Алый республикэм ипащэ афэгушIуагъ, къалэжьыгъэ тын лъапIэхэр аритыжьыгъэх.\n— Ныбджэгъу лъапIэхэр, джыри зэ сыгу къыздеIэу сышъуфэгушIо, гъэхъагъэхэр шъушIыхэзэ ыпэкIэ шъулъыкIотэнэу шъуфэсэIо. Институтым ипшъэрылъхэр дэгъоу зэригъэцакIэхэрэр, IофшIэным шIуагъэу къытырэр тэлъэгъу, зэхэтэшIэ. Ащ дакIоу Проектнэ офисым къыдыхэлъытагъэу пшъэрылъышхохэр зэшIотхынхэу къытпыщылъ. А лъэныкъом тызэгъусэу ты­наIэ тедгъэтыщт, — къыIуагъ КъумпIыл Мурат.\nРеспубликэм итворческэ купхэм, орэдыIохэм къагъэхьазырыгъэ концертымкIэ мэфэкI зэхахьэр зэфашIыжьыгъ.